CELEX: 32015D2434
Language: sk
Date: 2015-12-18 00:00:00
Title: Vykonávacie rozhodnutie Komisie (EÚ) 2015/2434 z 18. decembra 2015, ktorým sa mení vykonávacie rozhodnutie 2014/237/EÚ o opatreniach na ochranu pred zavlečením a rozšírením škodlivých organizmov na území Únie, pokiaľ ide o určité druhy ovocia a zeleniny pochádzajúce z Indie [oznámené pod číslom C(2015) 9178]

22.12.2015   
            
            
               SK
            
            
               Úradný vestník Európskej únie
            
            
               L 334/61
            
         VYKONÁVACIE ROZHODNUTIE KOMISIE (EÚ) 2015/2434
   z 18. decembra 2015,
   ktorým sa mení vykonávacie rozhodnutie 2014/237/EÚ o opatreniach na ochranu pred zavlečením a rozšírením škodlivých organizmov na území Únie, pokiaľ ide o určité druhy ovocia a zeleniny pochádzajúce z Indie
   
      
         [oznámené pod číslom C(2015) 9178]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
   keďže:
   
               (1)
            
            
               Vykonávacím rozhodnutím Komisie 2014/237/EÚ (2) sa zakazuje dovoz rastlín s výnimkou semien a koreňov Colocasia Schott a rastlín s výnimkou semien Momordica L., Solanum melongena L. a Trichosanthes L. Navyše v prípade dovozu rastlín Mangifera L s výnimkou semien sa vykonávacím rozhodnutím 2014/237/EÚ vyžaduje, aby indické orgány prijali vhodné opatrenia, ktoré zaručia, že ich zásielky budú bez prítomnosti škodlivých organizmov.
            
         
               (2)
            
            
               Platnosť vykonávacieho rozhodnutia 2014/237/EÚ je časovo obmedzená. Vzhľadom na počet prípadov zadržania zásielok z dôvodu prítomnosti škodlivých organizmov na viacerých rastlinách a rastlinných produktoch pôvodom z Indie dospela Komisia k záveru, že je potrebné ešte viac skvalitniť indický systém vydávania fytosanitárnych osvedčení. Preto je vhodné predĺžiť platnosť vykonávacieho rozhodnutia 2014/237/EÚ do 31. decembra 2016.
            
         
               (3)
            
            
               Vykonávacie rozhodnutie 2014/237/EÚ by sa preto malo zodpovedajúcim spôsobom zmeniť.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Článok 2 vykonávacieho rozhodnutia 2014/237/EÚ sa nahrádza takto:
   
      „Článok 2
      Toto rozhodnutie stráca účinnosť 31. decembra 2016.“
   
   Článok 2
   Toto rozhodnutie je určené členským štátom.
   
      V Bruseli 18. decembra 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Vykonávacie rozhodnutie Komisie 2014/237/EÚ z 24. apríla 2014 o opatreniach na ochranu pred zavlečením a rozšírením škodlivých organizmov na území Únie, pokiaľ ide o určité druhy ovocia a zeleniny pochádzajúce z Indie (Ú. v. EÚ L 125, 26.4.2014, s. 93).